ΓΡΑΠΤΗ ΕΡΩΤΗΣΗ E-1385/03

υποβολή: Claude Moraes (PSE) προς την Επιτροπή

(15 Απριλίου 2003)

Θέμα: Καταπολέμηση της ανησυχητικής αύξησης των παραποιημένων και λαθραίων προϊόντων

Πώς προάγει η Επιτροπή την βελτίωση της διασυνοριακής συνεργασίας ανάμεσα στις αρχές επιβολής του νόμου των κρατών μελών, σε συνδυασμό με την ενίσχυση του ρόλου της Ευρωπόλ, ως προς την καταπολέμηση της ανησυχητικής αύξησης των παραποιημένων και λαθραίων προϊόντων, όπως αυτή καταγράφεται σε πρόσφατες στατιστικές της Επιτροπής και η οποία στοιχίζει σε θέσεις εργασίας στα κράτη της Ευρωπαϊκής Ένωσης·

Απάντηση του κ. Vitorino εξ ονόματος της Επιτροπής

(19 Ιουνίου 2003)

Οι παραβιάσεις των δικαιωμάτων διανοητικής ιδιοκτησίας που διαπράττονται σε μεγάλη κλίμακα, όπως η διακίνηση παραποιημένων και λαθραίων προϊόντων, αποτελούν μείζονα πρόκληση για την οικονομία και όλους τους ενδιαφερόμενους, περιλαμβανομένων των καταναλωτών, για την καταπολέμηση του οργανωμένου εγκλήματος. Επηρεάζουν ένα ευρύ φάσμα τομέων και σημειώνουν αύξηση στο πλαίσιο του οργανωμένου εγκλήματος. Η παραποίηση και η πειρατεία αποτελούν διεθνές φαινόμενο και ως τέτοιο πρέπει να αντιμετωπιστούν.

Τον Ιανουάριο του 2003, η Επιτροπή εξέδωσε πρόταση οδηγίας(1) για την εναρμόνιση των κυρώσεων και των μέτρων που αποσκοπούν στη βελτίωση της προστασίας των κατόχων δικαιωμάτων διανοητικής ιδιοκτησίας από την παραβίαση των δικαιωμάτων τους, καθώς και πρόταση κανονισμού για την καλύτερη καταπολέμηση της εισαγωγής παραποιημένων αγαθών στην Ένωση (οι πρόσφατες στατιστικές που δημοσίευσε η Επιτροπή εμφανίζουν αύξηση της τάξης του 900 % — μεταξύ των ετών 1998 και 2001 — του αριθμού των παραποιημένων προϊόντων τα οποία κατακράτησαν οι τελωνειακές αρχές των κρατών μελών).

Και τα δύο αυτά νομοθετικά μέσα περιλαμβάνουν διατάξεις για την ενίσχυση της συνεργασίας μεταξύ των αρμόδιων εθνικών αρχών.

Στις 30 Ιανουαρίου 2003, η Επιτροπή οργάνωσε σύσκεψη για την καταπολέμηση της πειρατείας και της παραποίησης στο πλαίσιο του φόρουμ για την πρόληψη του οργανωμένου εγκλήματος.

Περίπου 100 εμπειρογνώμονες παρακολούθησαν τη σύσκεψη κατά την οποία δόθηκε η ευκαιρία εποικοδομητικού διαλόγου μεταξύ εκπροσώπων του επιχειρηματικού κόσμου, των εθνικών δικαστικών αρχών, της αστυνομίας, των τελωνείων, και των ευρωπαϊκών και διεθνών οργανισμών.

Στα συμπεράσματα της σύσκεψης τονίστηκε η σημασία εναρμόνισης του ποινικού δικαίου στην Ένωση όσον αφορά την παραποίηση, καθώς και της επίτευξης αποτελεσματικής και ικανοποιητικής αστυνομικής και δικαστικής συνεργασίας, ιδίως στους τομείς στους οποίους ενέχεται το οργανωμένο έγκλημα. Στη συνέχεια της σύσκεψης του φόρουμ της 30ής Ιανουαρίου 2003, η Επιτροπή καταρτίζει κείμενο για την προσέγγιση των ποινικών κυρώσεων στο επίπεδο της Ένωσης, καθώς και για τη βελτίωση της διασυνοριακής συνεργασίας μεταξύ των αρμόδιων αρχών στα κράτη μέλη. Εξάλλου, τα κράτη μέλη θα πρέπει να εξασφαλίζουν ικανοποιητικό συντονισμό μεταξύ των διαφόρωνπηρεσιών που είναι επιφορτισμένες με την καταπολέμηση της παραποίησης, καταρτίζοντας για παράδειγμα εθνικές ειδικές κεντρικέςπηρεσίες στελεχωμένες με αξιωματούχους της αστυνομίας και των τελωνείων. Θα πρέπει να δημιουργηθούν εταιρικές σχέσεις μεταξύ του δημόσιου και του ιδιωτικού τομέα για την πρόληψη και την καταπολέμηση της παραποίησης, ενώ θα πρέπει να εντατικοποιηθούν τα προγράμματα κατάρτισης των δικαστικών αρχών και τωνπηρεσιών επιβολής του νόμου.

Η Επιτροπή οργανώνει και άλλες συσκέψεις με στόχο την καλύτερη καταπολέμηση της πειρατείας και της παραποίησης, διατηρεί στενές σχέσεις συνεργασίας με την Europol και τα κράτη μέλη και εξασφαλίζει την εκπροσώπηση των ενδιαφερόμενων κλάδων.

(1) COM(2003)46 τελικό.